**BIRKERØD FRIMÆRKEKLUB**

**GENERALFORSAMLING FOR ÅRET 2018 AFHOLDT DEN 18. marts 2019.**

Referent: Finn Strøiman. Referatet skrevet den 2. april 2019.

16 medlemmer deltog i generalforsamlingen, heraf fra bestyrelsen formand og fungerende kasserer Niels Kristian Hansen, Ole Løfgreen Jacobsen, Henrik Povlsen, Henrik Johnsen og Finn Strøiman

Formanden bød velkommen og bad os mindes 3 medlemmer, som var afgået ved døden siden sidste generalforsamling: Harald K. Hansen, Ove Øbel og Ole Willumsen.

Derefter fortsattes med generalforsamlingen.

Dagsorden ifølge lovene:

1. Valg af dirigent og referent.
2. Formanden aflægger beretning for det forløbne år.
3. Det reviderede regnskab forelægges til godkendelse.
4. Fastsættelse af kontingent
5. Forslag fra bestyrelsen og medlemmerne.
6. Valg af bestyrelse, revisor m.fl.
7. Eventuelt

**Ad 1**.Finn Parbst valgtes som dirigent og Finn Strøiman som referent.

Dirigenten konstaterede, at generalforsamlingen var varslet i henhold til vedtægterne, idet indkaldelse var blevet udsendt januar 2019 til medlemmerne via folderen ”Kalenderen for 1. halvår 2019”. Tillige skal generalforsamling afholdes i marts måned efterfølgende år. Dirigenten konstaterede derfor, at generalforsamlingen var lovlig og beslutningsdygtig.

**Ad 2**. Formanden aflagde herefter beretning. Formanden indledte med at oplyse, at som følge af kasserer Ole Willumsens død havde han midlertidigt påtaget sig kassererposten, da han var den enkeltperson i bestyrelsen, som havde adgang til klubbens bankkonti. Den situation var ikke hensigtsmæssig, hvorfor han så frem til, at man i den kommende bestyrelse fandt en anden kasserer.

Formanden fortalte derefter, at medlemstallet ved årets udgang lå på 60 A-medlemmer og 8 C-medlemmer. Siden årsskiftet har vi fået 3 indmeldelser og 6 udmeldelser (primært pga. dødsfald og alder) så vi nu er 65 medlemmer.

I år kan vi hylde 2 jubilarer: Marius Hansen 25 år og Ole Løfgreen Jacobsen 40 år. Tillykke

Årets 6 forskelligartede foredrag blev nævnt.

Vore fire større auktioner forløb godt med en samlet omsætning på 18.148 kr., hvilket er det næsthøjeste siden 2010. Højeste omsætning på lidt over 19.000 kr. havde vi året før.

Dubletcirkulationen er fortsat kørende, men tilslutningen er lille. Hæfterne kommer i for store portioner, så nogle medlemmer har frameldt sig dubletcirkulationen. Det er måske derfor et spørgsmål om tid, hvor længe vi forbliver tilsluttet ordningen, som køres af Hillerød Filatelistklub.

Vi har solgt diverse salgsmateriale i form af indstiksbøger, hængsler og pergamynkuverter. Derudover ligger vi inde med et lager af cirkulationshæfter, som der ikke har været gang i over flere år. Derfor opfordrede formanden medlemmer til at melde sig, hvis dette materiale havde deres interesse, for elles vil vi forsøge at sælge det på anden vis.

Formanden omtalte vore samarbejdspartnere, herunder Forbundet (DFF), Fællesklubberne og De 4-Esser og vores aktiviteter sammen med dem..

Største aktivitet i DFF var repræsentantskabsmødet i september med efterfølgende workshops, som var en stor succes. Forbundet har også lanceret en ny hjemmeside, og inden længe kommer der en opdateret auktionsside.

DFF samarbejder med PostNord om salget af postvæsenets produkter fra både Danmark og Sverige. Formanden nævnte muligheden for at købe frimærker på [www.newstamps.dk](http://www.newstamps.dk), inklusive nyere mærker som ikke mere kan købes direkte hos PostNord.

Klubbens aktiviteter i 2018 har bl.a. omfattet en succesfuld klubtur til den fælles dansk-svenske udstilling MALMEX i Malmø, afholdelse af Frimærkets dag, deltagelse i kulturdag i Nærum samt vores traditionelle julefrokost arrangement, hvor vi denne gang fik smørrebrød udefra. Der var vist generel tilfredshed med det tiltag. Kulturnatten i Birkerød blev afholdt dagen før Frimærkets Dag; men vi valgte ikke at deltage, da det tildelte lokale pludselig alligevel ikke var til rådighed.

På Frimærkets Dag viste vi eksempler på samlinger, der var tilbud om vurdering af frimærker, børnene kunne tegne ”frimærker” og få dem trykt, og endelig var der loppemarked, hvor der var salg af klubbens overskudsmateriale.

I februar deltog vi som sædvanligt i Fællesklubbernes spørgekonkurrence i Frederikssund. Hillerød samler nu programmet for de danske klubber og for de svenske klubber, som ønsker det. Det blev sidste gang vi sammen med Fællesklubberne holdt generalforsamling og byttedag på Sjælsøskolen, da skolen ikke længere låner lokaler ud i weekender. Næste gang vil arrangementet blive holdt i Kulturcenter Mariehøj i Trørød. Måske skal man ved samme lejlighed overveje at ændre programmet for dagen.

I årets løb har 6 medlemmer vist deres samlinger på 4 forskellige udstillinger (klubudstil-lingerne ELBO18 og NFT i 125 år, den nationale del af MALMEX2018 og NORDIA2018 på Island) med resultater mellem 67 og 86 point. Tillykke til alle og især til Niels Erik Thunbo med de 86 point på NORDIA.

Samarbejdet i 4Esser (Birkerød, Det Grønne Område, Gentofte og Herlev) er fortsat med ”formelle” fælles byttemøder og med tilbud om at kunne møde til hinandens klubaftener.

Klubberne udgiver stadig den fælles reklamefolder med klubbernes årsprogrammer, som udover at blive uddelt til medlemmerne og fremlægges mange steder – især på bibliotekerne i lokalområderne. Endelig er der i den sidste weekend i februar afholdelse af ”Den københavnske Filatelistdag”, som går på skift klubberne imellem, og som vi skal stå for i 2020.

Arbejdet med at holde klubben i live pga. konkurrence med et utal af andre fritidstilbud er ikke blevet mindre i årets løb. Vi skal fortsat tænke på PR og satse på lokale arrangementer, og hvis nogen har ideer til, hvordan vi kan vise flaget, er de meget velkomne til at komme frem med disse.

Som nævnt i starten af formandens beretning har bestyrelsen været noget presset pga. Ole Willumsens død. Samtidig har Finn Strøiman meddelt, at han af helbredsmæssige årsager ønsker at udtræde af bestyrelsen ved denne eller næste generalforsamling. Det er derfor nødvendigt, at vi får valgt nye medlemmer til bestyrelsen.

Til slut en tak til de mange medlemmer, som i årets løb har hjulpet med at få vores forskellige arrangementer til at klappe. Der var vingave til Søren Lotz og Peter Salbo og til Finn Parbst for stor hjælp ved julefrokost, som revisor og dirigent ved denne generalforsamling.

Til slut også en tak til bestyrelsesmedlemmer og suppleant for deres arbejde.

Efter beretningen var der kommentarer fra medlemmerne:

**Peter Salbo** opfordrede medlemmerne til at melde sig som deltagere til spørgekonkurrencen i Frederikssund. Det var et hyggeligt arrangement, og man kunne godt bruge deltagere med bredere kendskab til især svensk filateli. Deltagelse blev honoreret med frokost.

Spørgsmål om fremtiden for Fællesklubbernes byttedag blev henvist til punktet eventuelt.

Der var ikke flere kommentarer til beretningen, som blev enstemmigt godkendt.

**Ad 3.** Regnskab

Regnskaber blev omdelt, og Niels Kristian gennemgik de to reviderede regnskaber (Klubben og Udstillingsfonden) post for post og kunne konstatere et overskud i Klubben på 6.081,66 kr. og i Udstillingsfonden et underskud på 4.216,02 kr. således at beholdningen ultimo var henholdsvis 92.097 kr. og 78.345 kr. På sidste års generalforsamling blev det oplyst, at klubben havde planer om at lægge de to regnskaber sammen til et regnskab, da der ikke længere er behov for et separat regnskab for udstillingsfonden. Pga. langsom sagsbehandling i Nordea ved Ole Willumsens overtagelse af kassererposten og senere pga. Ole Willumsens død, var sammenlægningen endnu ikke sket. Det er hensigten at kunne fortsætte med at yde støtte til udstillingsformål efter sammenlægningen af de to regnskaber.

Niels Kristian nævnte, at klubben i årets løb havde støttet udstillere med 5.140 kr..

Medlemmernes kommentarer til regnskabet:

**Hans Erik Hansen**: mente, at udgifter og indtægter til MALMEX-turen burde have været regnskabsført i udstillingsfonden i stedet for i klubbens regnskab.

**Bent Møller** spurgte til opgørelse af værdien af donation af samlinger etc. og til opgørelse af værdien af indkøbte frimærkelots til klubbens medlemmer. Det er provenuet af salg af donationerne, der føres som indtægt. Værdien af indkøbte lots er aldrig blevet opgjort, da dette er praktisk talt umuligt, fordi noget af materialet udloddes, noget aftages af medlemmerne til 10% af AFA og det resterende materiale afhændes ved interne ell. eksterne auktioner, hvor indtægterne regnskabsføres.

Der var ikke flere kommentarer til regnskabet, som blev enstemmigt godkendt.

**Ad 4.** Fastsættelse af kontingent.

**Niels Kristian** foreslog uændret kontingent, nemlig de 60 kr., som også i dag betales per år til Klubben. Hvad angår den del af kontingentet, som går til Forbundet og opkræves via klubben, andrager det 390 kr. for det kommende år.

Kontingentet godkendt som fremlagt af Niels Kristian.

**Ad.5.** Der var indkommet 3 forslag:

1. **Søren Lotz** foreslår, at klubben skal have et auktionsudvalg, som kan varetage køb og afholdelse af auktioner. Gruppen skal bestå af 4-5 personer, hvoraf en af dem er fra bestyrelsen. Budgetramme 20.000 kr.
2. **Jan Selsmark** foreslår, at der oprettes en kørselsordning, så ældre og gangbesværede kan deltage i vore mødeaftener.
3. **Niels Kristian Hansen** foreslår, at Birkerød Frimærkeklubs Udstillingsfond giver 10.000 kr. til DFF’s projekt for renovering af udstillingsrammer.

Ad a. **Formanden** støttede forslaget på bestyrelsens vegne, og pointerede samtidig vigtigheden af, at bestyrelsen var repræsenteret i udvalget.

**Ole Løfgreen** fortalte om sine erfaringer med at byde på netauktioner, hvor buddene i mange tilfælde kom indenfor auktionens sidste sekunder.

**Søren Lotz** argumenterede for kun at byde på dyre lots, da der var for mange bydere til de billige lots.

**Jan Selsmark** foreslog at restmateriale kunne byttes med de øvrige samarbejdsklubber.

**Vedtagelse:** Der nedsættes en arbejdsgruppe, som skal lave forslag til regler for et auktionsudvalgs arbejde med indkøb og afsætning af auktionslots og forslag til økonomisk råderum for udvalgets arbejde. Følgende indvalgtes i arbejdsgruppen:

Niels Erik Thunbo, Ole Løfgreen, Søren Lotz og Finn Møller Jensen.

Ad b. Der var enighed om, at det var en god ide. Fra salen var der forslag om at undersøge hvilke medlemmer, der måtte have plads i deres biler, og hvilke medlemmer, der måtte ønske at blive hentet til og kørt hjem fra møderne.

Bestyrelsen pålægges at finde en praktisk løsning.

Ad c. **Niels Kristian Hansen** begrundede forslaget med, at klubbens udstillingsfond er resultatet af 2 vellykkede udstillinger, og at fondens formål er at støtte udstillingsaktiviteter.

Fra salen var der spørgsmål til budget for renovering af udstillingsrammerne. Hertil oplyste Niels Kristian Hansen, at projektet var delt i to etaper: Forbedring af holdere til opsætning af de udstillede samlinger ca. 85.000 kr. og udskiftning af akrylglassene for ca. 100.000 kr. Det er planlagt at søge fondsmidler; men det fremmer støtten, hvis man selv kan stille med en del af pengene.

**Vedtagelse**: Birkerød Frimærkeklubs Udstillingsfond støtter med 10.000 kr.

**Ad 6.** Valg til bestyrelse med videre.

Formand – Niels Kristian (genvalg for 1 år)

Bestyrelse – Erstatning for Ole Willumsen: Finn Strøiman (valgt for 1 år)

Bestyrelse – Ole Løfgreen Jacobsen (genvalg for 2 år)

Bestyrelse – Niels Erik Thunbo (nyvalg for 2 år)

Bestyrelse – Henrik Povlsen (ikke på valg)

Bestyrelsessuppleant – Henrik Johnsen (genvalg for 1 år)

Revisor – Finn Parbst (genvalg for 1 år).

Revisorsuppleant – P. Wortmann genvalgt ”in absentia”.

**Ad 7.** Eventuelt

Fællesklubbernes generalforsamling og byttedag flyttes som nævnt i beretningen til Kulturcenter Mariehøj. Der er restauratør i centret; men vi kan selv sørge for mad og kaffe, fordi der er køkken i tilslutning til det/de lokale/lokaler, vi har fået tildelt. Dog skal der betales ”proppenge” for drikkevarer, eller disse skal købes hos restauratøren. Det undersøges, hvad der er mest hensigtsmæssigt. Det er kun undersøgt hvilke lokaler, der kan lånes i Rudersdal Kommune.

Klubben har pt. 2 hjemmesider (Birkefrim.dk og TAK16.dk) kørende. Det er nu 2 år siden, Tak16 blev afholdt, så indholdet af TAK16.dk bør nok lægges over på klubbens normale hjemmeside Birkefrim.dk, da der mere ikke opdateres på TAK16.dk.

Fra salen blev der opfordret til at deltage i lokale loppemarkeder og på Samlermessen i Hillerød for på den måde at lave PR for klubben og få nye medlemmer.

Da der ikke var flere indlæg til eventuelt fik jubilarer og hjælpere overrakt deres vingave.

Formanden sluttede med at takke for en god generalforsamling og bød velkommen til den ny bestyrelse og til auktionsudvalget, ligesom han takkede dirigenten for veludført hverv.

Dirigenten erklærede herefter generalforsamlingen for afsluttet.

Referatet godkendt den

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Niels Kristian Hansen, formand Ole Løfgreen Jacobsen

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Henrik Povlsen Finn Strøiman

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Finn Parbst, dirigent